### 9.      Beslutning om gebyrer for byggesagsbehandling i 2019

**Åbent**

Sagsnr.: 326-2018-2857        J.nr.: 02.34.00           Dokumentnr.:
326-2018-232431

**Sagstype**

Beslutning.

**Resume og sagens baggrund**

Det nye Bygningsreglement 2018 (BR18) trådte endeligt i
kraft den 1. juli 2018. BR18 lægger bl.a. nye regler til grund for kommunens
fastsættelse af gebyrer for byggesagsbehandlingen. Det betyder, at det er
nødvendigt at ændre kommunens byggesagsgebyrer, der vil gælde fra 1. januar
2019.

**Indstillinger**

Direktøren indstiller, at byggesagsgebyrer ændres fra 1.
januar 2019, så alle sagstyper omfattet af byggesagsgebyr faktureres efter
medgået tid (model 1).

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

*Om byggesagsgebyrer*

Bygningsreglement 2018 bestemmer, at kommunalbestyrelsen kan
beslutte at opkræve gebyr for byggesagsbehandlingen, efter tidsforbrug eller
som et fast gebyr. Der kan alene opkræves byggesagsgebyr i de sager, hvor der
træffes en afgørelse med hjemmel i byggeloven eller i bygningsreglementet.

For så vidt angår fast gebyr er der fastsat et loft for,
hvor meget kommunen kan opkræve som fast gebyr, dette gebyrloft kan fremskrives
en gang årligt.

For så vidt angår timepris, fastsætter kommunen selv denne.
Der skal dog opkræves samme timepris i alle de sager, hvor kommunalbestyrelsen
beslutter, at der skal opkræves byggesagsgebyr efter tidsforbrug. Det skal
endvidere bemærkes, at hvis der opkræves gebyr efter tidsforbrug, kan der ikke
samtidig opkræves et mindre, fast gebyr i de sager, hvor der opkræves
byggesagsgebyr efter tidsforbrug.

Det betyder, at kommunen ikke kan opkræve gebyrer på
baggrund af arten af sagsbehandling, men alene på baggrund af den kategori
byggeriet tilhører, jf. bilag 1. Eksempelvis skal alle sager der omhandler
sommerhuse og enfamiliehuse pålægges gebyr efter samme takst, uanset om det
nybyggeri eller til- og ombygning.

Det er et lovkrav for kommunens hjemmel til at fastsætte
gebyrer, at gebyrindtægterne ikke må overstige kommunens samlede omkostninger
ved byggesagsbehandlingen. Ved beregningen af de samlede omkostninger kan
kommunen indregne udgifter af både direkte og indirekte udgifter. Timer der
ikke kan faktureres, fx vejledning, styring af byggesager, administrative
funktioner i relation til fagområdet m.m. kan finansieres af de timer der kan
faktureres. Det betyder, at den maksimale timepris for byggesagsbehandlingen er
afhængig af faktureringsgraden i fagområdet. Kalundborg Kommune har en høj grad
vejledning og opkræver eksempelvis ikke gebyr for det første møde i en
forhåndsdialog.

*Fastsættelse af byggesagsgebyrer 2019*

Med afsæt i bygningsreglementets nye krav og forudsætninger
for beregning af gebyr, fremlægger administrationen to modeller for gebyrer,
2019. Se bilag 1, der beskriver de to modeller, herunder styrker og svagheder,
nærmere.

Den grundlæggende forudsætning for begge modeller er at nå
det vedtagne indtægtsbudget for byggesagsgebyrer 2019, dvs. 1.921.068 kr.
(fremskrevet med 2 % fra budget 2018).

Indledningsvis er det ud fra de direkte og indirekte
udgifter beregnet, hvad kommunen maksimalt kan fakturere som timepris - hvilket
er 1.148 kr.

Beregningen tager endvidere afsæt i en forventet sagsmængde
for 2019, baseret på et gennemsnit for årene 2015, 2016, 2017 og første halvår
2018.

*Model 1 - gebyrsammensætning:*

Der faktureres efter medgået tid for alle sagstyper.
Timeprisen vil her være 514 kr.

*Model 2 - gebyrsammensætning:*

Der faktureres et fast gebyr for garager, carporte og
tilsvarende simple konstruktioner, når der samlet er mere en 50 m2
bebyggelse pr. grund eller når bygningen ikke overholder byggeretten.

Der faktureres som medgået tid for øvrige sagstyper.
Timeprisen vil her være 942 kr.

*Administrationen anbefaler*

Administrationen anbefaler model 1.

Det vurderes, at det vil lette forståelsen og formidlingen
af gebyrer væsentligt.

Samtidig vil det give ansøger et bedre incitament til at
levere ansøgningsmateriale af en høj kvalitet, da det vil påvirke både
sagsbehandlingstid og gebyrets størrelse positivt.

**Økonomiske konsekvenser**

Ingen.

**Teknik- og Miljøudvalgets møde
den 2. oktober 2018:**

Anbefales.

**Økonomiudvalgets møde den 24.
oktober 2018:**

Anbefales.

**Bilag**

|  |  |
| --- | --- |
| Bilag 1 - Notat om byggesagsgebyrer 2019 | 326-2018-243203 |